Europarlamentarul independent Nicu Ştefănuţă, vicepreşedinte al Grupului Verzilor din Parlamentul European, a depus o plângere la Consiliul Naţional pentru Combaterea Discriminării (CNCD) împotriva candidatului AUR la Primăria Constanţa, Ovidiu Cupşa, pentru modul în care a vorbit despre persoanele cu depresie.
"Ca raportor pentru dosarul de sănătate mintală în Parlamentul European, domnul Cupşa se află într-o foarte gravă eroare. În România, depresia este subdiagnosticată. În România, şedinţele de terapie mintală nu sunt decontate, iar oamenii nu îşi permit să meargă la psiholog. Eu am cerut ca cel puţin 30 de astfel de şedinţe să poată fi decontate la nivelul tuturor statelor membre.", a transmis europarlamentarul independent.
Prin urmare, Nicu Ştefănuţă a decis să sesizeze Consiliul Naţional pentru Combaterea Discriminării în urma acestui derapaj, întrucât discriminează în mod real toate persoanele care suferă de depresie.
El a mai spus că astfel de instigări la ură și la violență se pedepsesc, precum și discriminarea pe motive de boală.
"Ceea ce spune candidatul lui Simion încalcă grav legislaţia, dar mai ales, discriminează atâţia oameni. Să nu uităm că în România, peste un milion de oameni suferă de depresie, majoritatea tineri, şi cu siguranţă numărul este mult mai ridicat, întrucât depresia este subdiagnosticată.", a mai spus acesta.
Nicu Ştefănuţă este primul eurodeputat român afiliat grupului politic al Verzilor din Parlamentul European (Greens / EFA), iar din luna decembrie 2023 este şi vicepreşedinte al Grupului Verzilor din Parlamentul European. Este în prezent membru al comisiei de Bugete şi al Subcomisiei de Sănătate Publică.
Într-un live pe Facebook acordat la sfârşitul săptămânii trecute, candidatul partidului AUR la Primăria Constanţa, Ovidiu Cupşa, a avut un derapaj halucinant la adresa persoanelor care suferă de depresie:
"Dom le, dacă eşti depresiv, trebuie să vină primăria să-ţi dea nişte bani să nu mai fi depresiv. N-ai luat destulă bătaie când erai mic dacă... ştiţi că pe vremea mea se trata depresia cu bătaia. Acum, gata, toţi sunt depresivi, tinerii sunt depresivi şi "ce-ai?", "sunt depresiv dom`le... ia să-mi dea primăria nişte bani că sunt depresiv", este declaraţia completă a candidatului lui George Simion.